作者：张元干
词牌/韵律：贺新郎

paragraphs: 曳杖危楼去。
斗垂天、沧波万顷，月流烟渚。
扫尽浮云风不定，未放扁舟夜渡。
宿燕落、寒芦深处。
怅望关河空吊影，正人间、鼻息鸣鼍鼓。
谁伴我，醉中舞。
十年一梦扬州路。
倚高寒、愁生故国，气吞骄虏。
要斩楼兰三尺剑，遗恨琵琶旧语。
谩暗涩、铜华尘土。
唤取谪仙平章看，过苕溪、尚许垂纶否。
风浩荡，欲飞举。